**Dôvodová správa**

**Všeobecná časť**

Návrh zákona, ktorým sa ruší zákon č. 493/2010 Z.z., ktorý mení a dopĺňa zákon č. 170/2001 Z.z. o núdzových zásobách ropy a ropných výrobkov a o riešení stavu ropnej núdze v znení neskorších predpisov a o doplnení zákona Národnej rady Slovenskej republiky č. 82/1994 Z.z. o štátnych hmotných rezervách v znení neskorších predpisov sa predkladá ako iniciatívny materiál.

Účelom predkladaného návrhu je zamedziť zvýšeniu nákladov príslušných subjektov, ktoré sú premietnuté do konečnej ceny predávaných výrobkov a služieb a ktoré finančne zaťažujú skupinu obyvateľstva, majú dopad na hospodárenie podnikateľskej sféry a iné hospodárske a právnické osoby, vzhľadom k tomu, že finančné príspevky získané na základe zákona č. 493/2010 Z.z. nie sú určené na navýšenie prostriedkov ŠHR ale sú príjmom štátneho rozpočtu.

Predložený návrh zákona je v súlade s Ústavou Slovenskej republiky, zákonmi Slovenskej republiky a medzinárodnými zmluvami, ktorými je Slovenská republika viazaná.

**Osobitná časť**

Čl. I

K § 1

Základným problémom zákona č. 493/2010 Z.z. je, že prostriedky získané z navýšeného príspevku nie sú príjmom ŠHR, čiže nie sú ani priamo určené na realizáciu Smernice EU 2009/119/ES zo 14.9.2009, ktorou sa SR ukladá navýšenie núdzových zásob ropy a ropných výrobkov o cca 80 000 ton do 1.1.2013.

Získané prostriedky sú súčasťou štátneho rozpočtu a sú príjmom kapitoly ministerstva financií. Zákon č. 493/2010 Z.z. nerieši a potvrdila to i diskusia v rozprave k tomuto zákonu v NR SR, automatický prevod týchto prostriedkov z kapitoly MF do kapitoly ŠHR. Čiže, je na individuálnom rozhodnutí ministra financií, či prostriedky získané v mene zabezpečenia navýšenia ŠHR ropy a ropných výrobkov budú skutočne aj použité na tento účel. Zákon č. 493/2010 Z.z. takúto striktnú povinnosť neukladá a získané prostriedky môžu byť v rámci MF použité na čokoľvek. Tým sa absolútne stráca zmysel zákona č. 493/2010 Z.z., MF si takýmto spôsobom vylepšuje príjem ŠR a navýšenie ŠHR o 80 000 ton nie je naďalej finančne riešené.

Čl. II

Navrhuje sa, aby zákon nadobudol účinnosť dňom 1.9.2011